Revisió proposta del llindar de cost-efectivitat d'Espanya
Per a valorar l'evidència internacional s'ha consultat a les principals agències que utilitzen la metodologia de l'avaluació econòmica de medicaments per a la presa de decisions.
Mentre que, en l'àmbit nacional, s'ha valorat l'informe realitzat pel Servei d'Avaluació del Servei Canari de Salut (SESCS) Valor monetario de un año de vida ajustado por calidad: revisión y valoración crítica de la literatura, el qual classifica les metodologies existents utilitzades per estimar el valor monetari d'un any de vida ajustat per qualitat (AVAQ).
A través d'aquest estudi s'extreuen cinc metodologies agrupades en 3 grans grups:
Des del punt de vista de la demanda: bé basant-se en disposició a pagar (DAP), o en el valor monetari d'una vida estadística (VVE).
Des del punt de vista de l'oferta: observació de decisions sobre finançament i el cost per AVAQ o estimació de la relació entre la despesa sanitària i els AVAQ guanyats.
Segons altres punts de vista: en aquest cas, a través de la revisió de recomanacions en articles publicats en la literatura.
Els mètodes DAP analitzats determinen que, des de la perspectiva de la demanda, el valor mitjà d'un AVAQ es troba entre 22.500 i 30.750 €, tot i que els resultats mostren un interval molt ampli, entre 4.500 i 125.000 €.
Això demostra una incertesa en la validesa d'aquest mètode, on els resultats poden variar enormement.
Els mètodes VVE també mostren diferències, on un primer estudi estima un rang molt més ampli de resultats, i un segon estima 54.000 € per AVAQ.
El mètode que s'ha analitzat des de la perspectiva de l'oferta estima el valor monetari d'un any de vida guanyat (AVG) sense ajustar per qualitat (per tant, no és una estimació directa del AVAQ), i posa el valor de l'AVG entre 11.000 i 16.000 €.
Per últim, segons altres punts de vista, podem trobar una referència que situa el valor a 40.000 € per AVG, i un altre estudi que, en canvi, ho situa entre 40.000 i 60.000 € per AVAQ/AVG.
En l'àmbit internacional cal analitzar els resultats amb cautela: Anglaterra i Irlanda són els dos únics països on hi ha un llindar explícit de cost-efectivitat incremental, i tota la resta de països (Noruega, Canadà, Suècia, Austràlia i Holanda) prenen les decisions a partir de diferents factors, on el cost-efectivitat és només una variable addicional.
En general, es pot concloure que aquests països fixen un rang de valor, i que en alguns casos, aquest varia en funció de la gravetat de la malaltia.
A través d'un estudi de l'OCDE, però, s'ha pogut determinar el llindar implícit de diversos països: Suècia té un llindar que pot anar dels 10.000 € per AVAQ a més de 100.000 €, depenent de la gravetat de la malaltia, de manera similar que Holanda; Canadà i Irlanda tenen un llindar d'entre 30.000 i 60.000 € per AVAQ; mentre que Austràlia no té un llindar específic.
Per acabar, aquesta revisió ofereix més detalls sobre una selecció d'indicadors econòmics dels sistemes de salut europeus.
Els autors conclouen que, desde la perspectiva d'un finançador, pot ser més interessant centrar-se en metodologies que adoptin el punt de vista de l'oferta, tot i que aquest enfocament compta amb limitacions, ja que la relació causal entre despesa sanitària i resultats en salut no es pot establir clarament i calen estratègies per poder-la modelitzar.
Aquest document realitzat pel Servei Català de la Salut té per objectiu revisar la proposta del llindar de cost-utilitat d'Espanya d'acord amb la bibliografia disponible en comparació amb el llindar de països del nostre entorn, bé publicats a la literatura científica o bé utilitzats en decisions de finançament.